Man se liggaam in dinosourus-beeld gevind | Maroela Media
Die beeld – wat hoofsaaklik vir advertensiedoeleindes gebruik is – is intussen van die plein verwyder (Foto: Google Maps via The Guardian)
Die polisie in Spanje ondersoek die dood van 'n man wat vermoedelik dae lank binne 'n groot dinosourus-beeld vasgekeer was. Dié man het glo sy selfoon, wat deur 'n gat in die beeld geval het, probeer uithaal en toe self kop eerste in die hol beeld beland.
The Guardian berig 'n pa en sy seun het Saterdag Spaanse owerhede ontbied nadat hulle 'n liggaam binne 'n papiermaché-dinosourus-beeld op 'n plein in Santa Coloma de Gramenet in Barcelona gewaar het. Die pa het die liggaam deur 'n gaping van dié stegosourus se been gesien. Hy en sy seun het ook 'n eienaardige reuk in die omtrek geruik en só die regte gevolgtrekkings gemaak.
Volgens die polisie is die plaaslike brandweer ontbied om die beeld te help oopsny en die liggaam van die man uit te haal. Die liggaam is kop onderstebo in die dinosourus se poot aangetref.
Die polisie het die liggaam as dié van 'n 39-jarige man geïdentifiseer, maar het nog nie sy naam bekend gemaak nie. Volgens plaaslike mediabronne het die familie die man enkele ure voordat sy liggaam ontdek is, as vermis by die polisie aangemeld.
Die polisie beskryf sy dood as 'n ongeluk en sê geen vuilspel word vermoed nie.
Volgens BBC het die man kop eerste tot onder in die dinosourus se poot geval en kon moontlik nie uitkom of om hulp roep nie.
Die polisie wag tans op die uitslag van die lykskouing om die oorsaak van die man se dood te bepaal.
Hulle kan ook nog nie bevestig hoe die man in die beeld beland het of hoe lank hy daarin vasgekeer was nie. Die polisie vermoed egter hy was 'n hele paar dae lank daarbinne.
Die New York Post berig die beeld – wat hoofsaaklik vir advertensiedoeleindes gebruik is – is intussen van die plein verwyder.
Ek het soveel vrae wat ek hieroor sal wil vra.
Is daar nie heelwat toeriste of selfs sekuriteit wat deur die plek loop nie? Die man sou mos na hulp roep en skree vir mense se aandag. Definitief een vir daai programme soos 1000 Ways to Die